

Poziție dură luată de Adrian Mutu în privința scandalului din prima zi a confruntării România – Marea Britanie, din Fed Cup, ce l-a avut în prim plan pe Ilie Năstase. Partida dintre Sorana Cîrstea și Johanna Konta a fost întreruptă după ce sportiva britanică a izbucnit în plâns, situație considerată de Mutu „incredibilă”. Așa cum a făcut-o și Sorana Cîrstea după meciul de sâmbătă, Mutu a ținut să atragă atenția asupra situațiilor în care și alți sportivi din România au fost jigniți pe stadioanele din Occident, precizând că în acele situații nimeni nu a luat poziție.

„Incredibil! Au oprit meciul pentru că plângea Konta. Chipurile nu mai suporta injuriile auzite din tribună! Pai noi, românii, ce să mai zicem?! Și aici mă refer doar la sportivi (nu mai vorbesc de toți ceilalți români plecați la muncă prin țările astea „politically correct”). De câte ori am fost jigniți, făcuți în toate felurile, pe toate stadioanele din Occident ne-am oprit? Am început sa plângem? Poate că unii am făcut-o, dar doar acasă, și va spun că nu pentru actele de rasism, ci pentru faptul că nimeni nu zicea nimic. Totul era normal pentru ei! Deci, era normal domnilor occidentaliști să strige un stadion întreg „tigane, trebuie sa mori”? Sau să fiu făcut in toate felurile atât eu cât și țara mea? Era, nu?! Acum faceți pe lupii moraliști și, cum a început să se simtă lezata una de-a voastră, cum ne acuzați pe noi de ceva ce voi ați inventat și ați tolerat atâta timp! Ipocriților!!!

Hai, Ilie! Hai, Simona! Hai, Monica! Hai, Irina! Hai, Sorana!

HAI ROMÃ‚NIA!!!„, a scris Mutu pe pagina personală de Facebook.